Mestské zastupiteľstvo v Košiciach uznesením č. 42 na svojom III. zasadnutí dňa 15. decembra 2022 podľa § 6 zákona SNR č. 369/1990 Zb. o obecnom zriadení v znení neskorších predpisov, § 10 ods. 3 písm. b) zákona SNR č. 401/1990 Zb. o meste Košice v znení neskorších predpisov, zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov a zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov ustanovuje:

**Všeobecne záväzné nariadenie mesta Košice č. 237 o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Košice**

**PRVÁ ČASŤ**

**ZÁKLADNÉ USTANOVENIA**

**§ 1**

Účel a predmet

Toto všeobecne záväzné nariadenie (ďalej len „nariadenie“) určuje výšku príspevku na čiastočnú úhradu nákladov v školách a školských zariadeniach, ktorých zriaďovateľom je mesto Košice (ďalej len „príspevky v školách a školských zariadeniach“).

**§ 2**

Druhy príspevkov v školách a školských zariadeniach

Príspevky v školách a v školských zariadeniach upravené v tomto nariadení zahŕňajú:

a) príspevok za pobyt dieťaťa v materskej škole,

b) príspevok v základnej umeleckej škole,

c) príspevok a zápisné na štúdium v jazykovej škole,

d) príspevok na činnosť školského klubu detí,

**e) príspevok na činnosť centra voľného času,**

f) príspevok na čiastočnú úhradu nákladov v školskej jedálni.

**DRUHÁ ČASŤ**

**PRÍSPEVKY V ŠKOLÁCH A ŠKOLSKÝCH ZARIADENIACH**

**PIATY DIEL**

**PRÍSPEVOK NA ČINNOSŤ CENTRA VOĽNÉHO ČASU**

**§ 13**

**(1)** Na čiastočnú úhradu nákladov spojených s pravidelnou záujmovou činnosťou

v záujmových útvaroch a oddeleniach centra voľného času

a) dieťaťa **od 5 rokov veku do dovŕšenia 18 rokov** veku **v prípade odovzdania súhlasu** na započítanie do zberu údajov príslušnému centru voľného času a vzdelávacieho poukazu (pokiaľ má nárok) v záujmovom útvare príslušného centra voľného času, prispieva zákonný zástupca **mesačne sumou 5 €,**

b) zákonný zástupca dieťaťa **od 0 rokov veku do dovŕšenia 18 rokov** veku **v prípade neodovzdania súhlasu** na započítanie do zberu údajov prispieva príslušnému centru voľného času **mesačne sumou 15 €,**

c) zákonný zástupca dieťaťa **na každý ďalší záujmový útvar prispieva mesačne sumou 15 €.**

d) dospelá osoba nad 18 rokov veku mesačne sumou 25 €.

**(2)** Príspevok podľa odseku 1 sa uhrádza do 15. dňa príslušného kalendárneho mesiaca.

**(3)** Na čiastočnú úhradu nákladov spojených s ďalšími činnosťami centra voľného času neuvedenými v odseku 1 prispieva zákonný zástupca dieťaťa alebo dospelá osoba mesačne sumou vo výške čiastočného pokrytia nákladov spojených s organizovaním týchto činností.

**(4)** Príspevok podľa odseku 3 uhrádza zákonný zástupca dieťaťa a dospelá osoba za každú ďalšiu činnosť centra voľného času samostatne a pred začatím ďalšej činnosti centra voľného času v príslušnom kalendárnom mesiaci.

**§ 14**

Príspevok podľa § 13 ods. 1 písm. a) a ods. 3 sa neuhrádza za dieťa, ak zákonný zástupca dieťaťa o to písomne požiada zriaďovateľa a je členom domácnosti, ktorej sa poskytuje pomoc v hmotnej núdzi podľa osobitného predpisu.

**TRETIA ČASŤ**

**SPOLOČNÉ, PRECHODNÉ A ZÁVEREČNÉ USTANOVENIA**

**§ 17**

**Spoločné ustanovenia**

(1) Príspevky uvedené v druhej časti prvý až piaty oddiel tohto nariadenia sa znižujú o 20 % pre zákonného zástupcu dieťaťa, ktorý má tri a viac detí vo veku povinnej školskej dochádzky.

(2) Zníženie príspevku podľa odseku 1 sa vzťahuje pre každé dieťa.

(3) Dátum rozhodujúci na určenie veku žiaka, dieťaťa, poslucháča a dospelej osoby pre príspevky uvedené v druhej časti druhom, treťom a šiestom diele je 1. január kalendárneho roka, v ktorom sa zisťovanie uskutočňuje.